Document ID: 32009R0504

ΚΑΝΟΝΙΣΜΌΣ (ΕΚ) αριθ. 504/2009 ΤΗΣ ΕΠΙΤΡΟΠΉΣ
της 15ης Ιουνίου 2009
για τροποποίηση του κανονισμού (ΕΚ) αριθ. 546/2003 όσον αφορά ορισμένες κοινοποιήσεις στοιχείων σχετικά με την εφαρμογή των κανονισμών του Συμβουλίου (ΕΟΚ) αριθ. 2771/75, (ΕΟΚ) αριθ. 2777/75 και (ΕΟΚ) αριθ. 2783/75 στους τομείς των αυγών και των πουλερικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 192 σε συνδυασμό με το άρθρο 4,
τον κανονισμό (ΕΟΚ) αριθ. 2783/75 του Συμβουλίου, της 29ης Οκτωβρίου 1975, περί κοινού συστήματος εμπορίας για την ωοαλβουμίνη και τη γαλακτοαλβουμίνη (2), και ιδίως το άρθρο 10,
Εκτιμώντας τα ακόλουθα:
(1)
Ο κανονισμός (ΕΚ) αριθ. 546/2003 της Επιτροπής (3) προβλέπει ότι τα κράτη μέλη πρέπει να κοινοποιούν στην Επιτροπή κάθε Πέμπτη την τιμή πώλησης στα κέντρα συσκευασίας των κλωβοστοιχιών αυγών της κατηγορίας A, η οποία αποτελεί τον μέσο όρο των κατηγοριών L και M. Ορισμένα κράτη μέλη μετέφεραν την οδηγία 1999/74/ΕΚ του Συμβουλίου, της 19ης Ιουλίου 1999, περί των στοιχειωδών απαιτήσεων για την προστασία των ωοπαραγωγών ορνίθων (4) επιβάλλοντας στο έδαφός τους αυστηρότερα πρότυπα καλής μεταχείρισης απ’ ό,τι τα ελάχιστα πρότυπα που καθορίζονται στην εν λόγω οδηγία. Συνεπώς, ορισμένες μέθοδοι εκτροφής για τις όρνιθες ωοπαραγωγής δεν χρησιμοποιούνται πλέον σε όλα τα κράτη μέλη. Για τον λόγο αυτό, τα κράτη μέλη, τα οποία δεν είναι πλέον σε θέση να κοινοποιούν την τιμή των αυγών που παράγονται σε κλωβοστοιχίες, πρέπει να κοινοποιούν στην Επιτροπή την τιμή των αυγών που παράγονται σε αχυρώνες.
(2)
Για λόγους εναρμόνισης, όλες οι κοινοποιήσεις που αφορούν τις τιμές του τομέα του κρέατος αποστέλλονται την ίδια ημέρα της εβδομάδας· ως εκ τούτου, κρίνεται σκόπιμο οι κοινοποιήσεις αυτές να αποστέλλονται την Τετάρτη.
(3)
Συνεπώς, ο κανονισμός (ΕΚ) αριθ. 546/2003 πρέπει να τροποποιηθεί αναλόγως.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΚ) αριθ. 546/2003, η παράγραφος 1 αντικαθίσταται από το ακόλουθο κείμενο:
«1. Τα κράτη μέλη κοινοποιούν ηλεκτρονικά στην Επιτροπή κάθε Τετάρτη έως τις 12.00 (ώρα Βρυξελλών):
α)
την τιμή πώλησης στα κέντρα συσκευασίας των κλωβοστοιχιών αυγών της κατηγορίας A, η οποία αποτελεί τον μέσο όρο των κατηγοριών L και M, ή, εφόσον η παραγωγή σε κλωβοστοιχία δεν είναι πλέον αντιπροσωπευτική, την τιμή πώλησης των αυγών που παράγονται από όρνιθες ωοπαραγωγής σε αχυρώνες, αναφέροντας ότι η τιμή πώλησης αφορά τα αυγά που παράγονται σε αχυρώνα·
β)
την τιμή πώλησης στα κέντρα σφαγής ή τις τιμές χονδρικής πώλησης που καταγράφονται στις αντιπροσωπευτικές αγορές για ολόκληρα τα κοτόπουλα της κατηγορίας A γνωστά ως “65 %”, ή για μία άλλη παρουσίαση ολόκληρων κοτόπουλων εάν είναι πιο αντιπροσωπευτική».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Ιουνίου 2009.

Labels: 3
12
2
17